**Alejandro Eduardo Giammattei Falla** (født 9. mars 1956 i Guatemala by) er en guatemalansk politiker. Han ble i 2019 valgt til Guatemalas president og tiltrådte presidentembetet 14. januar 2020.

Liv og virke
------------

### Bakgrunn

Giammattei er sønn av tannlegen Alejandro Eduardo Giammattei Cáceres og María Concepción del Rosario Falla Cofiño. Faren var aktiv på ledelsesplan innenfor idrett og var president i Organización Deportiva Centroamericana (ORDECA), visepresident i Organización Deportiva Panamericana (ODEPA) og medlem av Comité Olímpico Guatemalteco (COG).

Etter skolegang som inkluderte Liceo Guatemala, en privat skole drevet av maristbrødrene, begynte Giammattei på studier som resulterte i en bachelorgrad før han begynte å studere medisin ved Universidad de San Carlos.

21 år gammel ble det fastslått at han lider av multippel sklerose. På grunn av sykdommen bruker han krykker.

### Karriere

Etter endt medisinutdannelse arbeidet Giammattei som lege, fra 1981 som sykehussjef. Fra 1983 arbeidet han med beredskapsplanlegging i landets helsedirektorat og var i tillegg med i arbeidet for internt fordrevne som følge av borgerkrigen i landet. Fra 1982 til 1986 var han dessuten også konsulent for Organización Panamericana de la Salud (OPS).

I 1986 gikk han over i en ny sektor og begynte i brannvesenet i Guatemala by. Han var videre leder for samferdselsetaten i hovedstaden og fra 1991 til 1992 ledet han byens vannforsyningsselskap. Giammattei har ledet Tribunal Supremo Electoral.

Fra 2005 til 2007 var han sjef for fengselsvesenet i Guatemala. I 2006 døde sju fanger døde under fengselsopptøyer i Granja Penal Pavón. Giammattei ble i 2010 anklaget for utenomrettslig drap i forbindelse med Operación Pavo Real der myndighetene gjenvant kontroll over fengselet. Saken ble tatt opp av Comisión Internacional contra la Impunidad en Guatemala (CICIG) og det ble satt i verk etterforskning. Giammattei satt fengslet i ti måneder, men saken ble i 2011 frafalt på grunn av mangel på bevis.

### President

Giammattei stilte til presidentvalg første gang i 2007 og deltok deretter også ved presidentvalgene i 2011 og 2015. Han har representert ulike partier: Gran Alianza Nacional, Centro de Acción Social og Fuerza.

I 2017 etablerte han partiet Vamos por una Guatemala Diferente og i 2019 stilte han til presidentvalget i spissen for dette partiet. Vamos beskrives som et sosialt konservativt og økonomisk liberalt parti. Giammatteis program i presidentvalgkampen i 2019 la vekt på at det måtte skapes arbeidsplasser for å bekjempe fattigdom og migrasjon. Han ville endre migrasjonsavtalen med USA som innebærer at Guatemala tar tilbake migranter fra Honduras som har reist via Guatemala. Han la vekt på kamp mot korrupsjon og bekjempelse av kriminalitet og vil gjenoppta utøvelsen av dødsstraff. Giammattei er motstander av at Comisión Internacional Contra la Impunidad en Guatemala (CICIG), som president Jimmy Morales kastet ut av landet, får komme tilbake.

Giammattei vant presidentvalget i 2019 over Sandra Torres, som er gift med Álvaro Colom, president i perioden 2008 til 2012. Han tiltrådte presidentembetet 14. januar 2020.

### Privatliv

Giammattei giftet seg i 1989 med Rosana Cáceres. Paret fikk tre barn før ekteskapet endte i separasjon.

Referanser
----------

1. ↑   Munzinger Personen, Munzinger IBA 00000031785, besøkt 9. oktober 2017[Hentet fra Wikidata]
2. ↑   vamosguatemala.com[Hentet fra Wikidata]
3. ↑   todopormiguate.wordpress.com[Hentet fra Wikidata]
4. ↑   beskrevet i URL eleccionesgt.aquitodito.com[Hentet fra Wikidata]
5. ↑   es.rti.org.tw[Hentet fra Wikidata]
6. ↑   www.president.gov.ua[Hentet fra Wikidata]
7. 1 2 3 4 5 6 7 8 9 10 11 12 13 14  «Alejandro Giammattei Falla», Centre d'Estudis i Documentació Internacionals a Barcelona. Lest 12. januar 2020.
8. 1 2 3 4  «Elecciones en Guatemala: quién es Alejandro Giammattei, el exdirector de presidios que pasó por la cárcel y que logró la presidencia del país al cuarto intento», *BBC News*, 12. august 2019. Lest 12. januar 2020.
9. ↑  Malkin, Elisabeth (11. august 2019). «Alejandro Giammattei, a Conservative, Wins Guatemala’s Presidency». *The New York Times* **(engelsk)**. ISSN 0362-4331. Besøkt 12. januar 2020.
10. ↑  «Turbulent inauguration day in Guatemala, outgoing president hit by eggs». *Reuters* **(engelsk)**. 15. januar 2020. Besøkt 15. januar 2020.

|  |  |  |
| --- | --- | --- |
| Forgjenger:**Jimmy Morales** | **Guatemalas president**(2020–) | Etterfølger: |

|  |  |
| --- | --- |
| Oppslagsverk/autoritetsdata | Nationalencyklopedin **·** Geni **·** VIAF **·** GND **·** LCCN **·** ISNI **·** BBC Things **·** Munzinger (iba)
 |